Kiauliukė

Kiauliukė (Saxicola rubetra) – musinukinių (Muscicapidae) šeimos žvirblinis paukštis. 

Anksčiau buvo priskiriama strazdinių (Turdidae) šeimai. Skiriamasis požymis – baltas uodegos pamatas, balti antakiai ir baltos dėmės sparnuose. Nugarinė pusė juodai ruda, plunksnų kraštai rusvi ir pilkšvi. Sparnai juosvi su dviem baltais ploteliais. Pasmakrė balta. Gerklė, pagurklis ir šonai ryškiai rudi. Patelė blankesnių spalvų negu patinas.

Lietuvoje dažna. Aptinkama balandžio – rugsėjo mėn. Gyvena laukuose, pelkėse. Tupi ant aukštų žolių, sausų krūmų šakų. Susijaudinus kilnoja uodegą, išsigandusi šaukia „dju-tek-tek“. Lizdą suka ant žemės, dažniausiai krūme ar po žolių kupstu. Deda 5-7 kiaušinius, kurie mėlynai žalsvos spalvos ir kartais su dėmėlėmis. Peri 13 dienų. Išsiritę jaunikliai lizdą palieka po 12 dienų. Išveda vieną vadą.

Musinukiniai